
PËR DISA NDRYSHIME DHE SHTESA NË LIGJIN NR. 59/2014, “PËR KARRIERËN USHTARAKE NË FORCAT E ARMATOSURA TË REPUBLIKËS SË SHQIPËRISË”, 
I NDRYSHUAR

Në mbështetje të neneve 78, 81, pika 1, e 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 59/2014, “Për karrierën ushtarake në Forcat e Armatosura të Republikës së Shqipërisë”, i ndryshuar, bëhen këto ndryshime dhe shtesa:

Neni 1

Në nenin 14 bëhen ndryshimet dhe shtesat e mëposhtme:
1. Shkronjat “a” deri në “ë” dhe “g” deri në “j”, të pikës 1, ndryshohen si më poshtë:
	a) Ushtar I
	Detar I
	31 vjeç;

	b) Ushtar II 
	Detar II
	32 vjeç;

	c) Ushtar III
	Detar III
	33 vjeç;

	ç)  Ushtar IV
	Detar IV
	36 vjeç;

	d)  Nëntetar
	Nëntetar
	40 vjeç;

	dh) Tetar
	Tetar
	48 vjeç;

	e) Rreshter
	Rreshter
	55 vjeç;

	ë)  Kapter
	Kapter
	56 vjeç;

	g) Nëntoger 
	Nënlejtënant 
	36 vjeç;

	gj) Toger
	Lejtënant
	41 vjeç

	h) Kapiten
	Kapitenlejtënant
	48 vjeç;

	i) Major
	Kapiten i rangut të tretë
	57 vjeç;

	j) Nënkolonel
	Kapiten i rangut të dytë
	58 vjeç.”.



2. Pika 5 ndryshohet si më poshtë:
“5. Shtetasit, në momentin e titullimit oficer aktiv dhe ushtar/detar aktiv, nuk duhet të kenë mbushur moshën 30 vjeç. Përjashtim bëjnë vetëm shtetasit që do të titullohen oficerë dhe ushtarë/detarë aktivë, të cilët do të jenë personel mjekësor, i Orkestrës Frymore dhe Orkestrës Simfonike të Forcave të Armatosura, të cilët në momentin e titullimit nuk duhet të kenë mbushur moshën 32 vjeç.”.

Neni 2

Pas pikës 6 të nenit 17 shtohet pika 7 me këtë përmbajtje:
“7. Ushtaraku me gradë madhore, i cili emërohet në detyrën e shefit të Shtabit të Përgjithshëm të Forcave të Armatosura, merr gradën e njësuar sipas funksionit të përcaktuar në tabelën e organizimit e të pajisjeve në Forcat e Armatosura.”.

Neni 3

Pas nenit 18 shtohet neni 18/1 me këtë përmbajtje:

“Neni 18/1

1. Gradimi i parakohshëm i ushtarakëve për gradën e radhës mund të bëhet vetëm një herë gjatë karrierës ushtarake, jo më parë se një vit nga plotësimi i afatit kohor të qëndrimit në gradë.
2. Përjashtohen nga përcaktimi i këtij neni ushtarakët aktivë nënoficerë me gradën “kapter”, oficerët aktivë me gradën “kolonel” dhe ushtarakët me gradë madhore.
3. Kriteret dhe mënyra e vlerësimit të ushtarakëve, sipas këtij neni, përcaktohen me vendim të Këshillit të Ministrave, me propozimin e ministrit të Mbrojtjes, në përputhje me nevojat organike të Forcave të Armatosura të Republikës së Shqipërisë.”.

Neni 4

Në nenin 22 bëhen ndryshimet dhe shtesat e mëposhtme:
1. Në pikën 2 bëhen këto ndryshime:
a)  Shkronja “b” ndryshohet si më poshtë:
“b) Komisioni i lartë, i cili vlerëson oficerët për marrjen e gradave “major/kapiten i rangut të tretë”, “nënkolonel/kapiten i rangut të dytë” dhe “kolonel/kapiten i rangut të parë” dhe nënoficerët për marrjen e gradave “kapter dhe kryekapter”, si dhe personelin oficer për kualifikim nga grada “kapiten” deri në gradën “nënkolonel” dhe personelin nënoficer me gradën “rreshter” dhe “kapter”, të cilët përmbushin kriteret e përcaktuara në këtë ligj.”.
     b) Shkronja “c” ndryshohet si më poshtë:
“c) Komisioni i zakonshëm vlerëson oficerët për marrjen e gradave “toger/lejtënant” dhe “kapiten/kapitenlejtënant”, si dhe personelin nënoficer “tetar” dhe “rreshter”, si dhe personelin nënoficer për kualifikim nga grada “nëntoger/nënlejtënant” deri në gradën “toger/lejtënant” dhe personelin nënoficer me gradën “nëntetar” deri në gradën “tetar”, të cilët përmbushin kriteret e përcaktuara në këtë ligj. Komisioni i zakonshëm ngrihet përkatësisht në komandat e forcave, në Akademinë e Forcave të Armatosura, në Komandën Mbështetëse dhe në Shtabin e Përgjithshëm të Forcave të Armatosura të Republikës së Shqipërisë, për repartet e varësisë së drejtpërdrejtë dhe ato të Ministrisë së Mbrojtjes.”.
c) Shkronja “ç” shfuqizohet.
2. Në pikën 3 bëhen këto shtesa dhe ndryshime:
a) Në fjalinë hyrëse të shkronjës “c” pas fjalëve “për oficerët” shtohen fjalët “dhe nënoficerët”;  
b) Pas nënndarjes “ii” shtohen paragrafët me këtë përmbajtje:
“Në rast mungese organike të oficerëve me gradën madhore “gjeneral brigade/kundëradmiral”, ata zëvendësohen me oficerë me gradën “kolonel/kapiten i rangut të parë” dhe në rast mungese organike të oficerëve me gradën “kolonel/kapiten i rangut të parë”, ata zëvendësohen me oficerë me gradën “nënkolonel/kapiten i rangut të dytë. 
	Komisioni i zakonshëm ngrihet me urdhër të ministrit të Mbrojtjes për të vlerësuar dhe për të propozuar për gradim e kualifikim oficerët me gradën “nëntoger/nënlejtënant, “toger/lejtënant” dhe nënoficerët me gradën “nëntetar”, “tetar” dhe “rreshter”, të cilët përmbushin kriteret e përcaktuara në këtë ligj.”.
c) Shkronja “ç” shfuqizohet.
3. Fjalët “dhe “ç”” të shkronjës “b” të pikës 4 shfuqizohen.
4. Pika 5 ndryshohet si më poshtë: 
“5. Komisionet e karrierës, me përjashtim të komisionit të veçantë, i përfundojnë procedurat e punës së tyre brenda:
a)	muajit qershor të çdo viti nga komisionet përgjegjëse për vlerësimin e ushtarakëve për kualifikimet që shërbejnë për marrjen e gradës së radhës;
b)	muajit tetor të çdo viti nga komisionet përgjegjëse për vlerësimin e përparimit në gradë të ushtarakëve.”.

Neni 5

Në nenin 31 bëhen shtesat e mëposhtme:
1. Pas shkronjës “b” të pikës 1 shtohet shkronja “c” me këtë përmbajtje:
“c) për nevoja të specialiteteve dhe plotësimin e funksioneve që ndikojnë në ruajtjen e operacionalitetit të Forcave të Armatosura, por jo më shumë se 3 (tre) vjet, me të drejtë rinovimi.”.
2. Pas pikës 2 shtohet pika 3 me këtë përmbajtje:
“3.  Procedurat, mënyra dhe rregullat për zbatimin e parashikimeve në shkronjat “a”, “b” dhe “c” të pikës 1 të këtij neni përcaktohen me vendim të Këshillit të Ministrave, me propozimin e ministrit të Mbrojtjes.”.

Neni 6

Në pikën 1 të nenit 37 togfjalëshi “dhe të nenit 23” zëvendësohet me  fjalët “të pikës 3 të nenit 18/1, të pikës 1/1 të nenit 21, të nenit 23 dhe të pikës 3 të nenit 31.”.

Neni 7
Dispozitë kalimtare

Për shefin e Shtabit të Përgjithshëm të Forcave të Armatosura, aktualisht në detyrë, me marrjen e gradës, sipas përcaktimeve të këtij ligji, koha e qëndrimit në detyrë do të llogaritet nga momenti i emërimit fillestar në këtë pozicion.

Neni 8
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 18.4.2024.

Shpallur me dekretin nr. 165, datë 26.4.2024, të Presidentit të Republikës së Shqipërisë, Bajram Begaj

